wickkiey/tamil-wikipedia-chunked huggingface dataset:
# ஈட்டி (2015 திரைப்படம்)

## விமர்சனம்

தி இந்து தமிழ் திசை: விறுவிறுப்பான திரைக் கதையாலும் காட்சிப்படுத்திய விதத்தினாலும் ‘ஈட்டி’ தன் இலக்கை எட்டிவிடுகிறது.  
இந்தியா க்ளிட்ஸ்: மொத்தத்தில் 'ஈட்டி' கூர்மையானதுதான்  
நம்ம தமிழ் சினிமா: படத்தில் நிஜ தடை ஓட்ட வீரனின் உடல் மொழிகளை நூறு சதவீதம் கைக் கொண்டிருக்கிறார் அதர்வா .  
மாலைமலர்: விளையாட்டை மையப்படுத்தி பல படங்கள் வெளியாகியிருந்தாலும், இந்த படத்தை சற்று வித்தியாசமான கோணத்தில் இயக்கி பாராட்டைப் பெற்றிருக்கிறார் இயக்குநர் ரவி அரசு.  
தமிழ் வெப்டுனியா: ரவி அரசு தெளிவான திரைக்கதையால் படத்தை வெற்றி பாதைக்கு அழைத்துச் சென்றுள்ளார்.  
தமிழ்.சமயம்.காம்: தஞ்சை கோபுர காட்சிகளில் சரவணன் அபிமன்யுவின் ஒளிப்பதிவு உள்ளிட்டவை 'ஈட்டி 'படத்தின் பெரும் பலங்கள்!
# மிஹ்ராப்

) மிஹ்ராப் ]]  
**மிஹ்ராப்** (*Mihrab*) அல்லது திசை மாடங்கள் என்பது கிப்லாவைக் குறிப்பதற்காக பள்ளிவாசல் சுவரில் கட்டப்பட்டிருக்கும் ஒரு அமைப்பாகும். இது முஸ்லிம்கள் தொழும் திசையான மக்காவிலுள்ள கஃபாவை நோக்கியதாக அமைந்திருக்கும்.  
மிஹ்ராப் என்பதை மிம்பர் உடன் குழப்பிக்கொள்ள வேண்டாம். மிம்பரானது இமாம் (தொழுகை நடத்துபவர்) பிரசங்கம் செய்வதற்காக கட்டப்பட்டிருக்கும். மிஹ்ராப் மிம்பருக்கு இடது பக்கத்தில் அமைந்திருக்கும்.
# தா. கு. சுப்பிரமணியன்

**தா. கு. சுப்பிரமணியன்**, சிறந்த நூலாசிரியருக்கான பிரிவில், 2013-ஆம் ஆண்டிற்கான கலைமாமணி விருது, 28 பிப்ரவரி 2019 அன்று தமிழ்நாடு அரசு வழங்கியுள்ளது. இவர் மதுரைக் கல்லூரியில் தமிழ்த் துறை பேரராசிரியராக பணியாற்றி ஓய்வு பெற்றவர். நடனகோபாலநாயகி சுவாமிகள் இயற்றிய சௌராட்டிர மொழி கீர்த்தனங்கள் குறித்து ஆய்வு செய்து, மதுரை காமராசர் பல்கலைக்கழகத்தில் முனைவர் பட்டம் பெற்றவர். இவர் பட்டிமன்ற பேச்சாளரும் ஆவார். இவர் 2019 ஏப்ரல் 20 ஆம் நாள் இரவு காலமானார்.
# புரோஜெஸ்டிரோன்

**புரோஜெஸ்டிரோன்** ஒரு பாலியல் ஹார்மோன், ஒரு ஸ்டீராய்டு. மாதவிடாய் சுழற்சி, மார்பக வளர்ச்சி ஆகியவைக்கு புரோஜெஸ்டிரோன் காரணமாக இருக்கிறது. கார்பஸ் லியூட்டியத்தினால் புரொஜெஸ்டிரோன் ஹார்மோன் சுரக்கப்படுகி்றது. இத்தயாரிப்பு பிட்யூட்டரின் FSH, LH கட்டுப்பாட்டில் உள்ளது. இது கர்ப்பபையில் கருவுற்ற முட்டையைப் பதிய வைத்தல், நஞ்சுக்கொடி (Placenta) உருவாதல் மற்றும் கர்ப்பத்தினைப் பராமரித்தல் போன்ற வேலைகளை செய்கி்றது.  
இது கர்ப்பக்காலத்தில் கருப்பை சுருங்குவதை குறைத்து, பால் சுரப்பியின் வளர்ச்சி மற்றும் பால் உற்பத்தியைத் தூண்டுகிறது. கருப்பையில் உருவாகும் முன்மாதவிடாய் மாற்றங்களுக்கும், தாய் சேய் இணைப்பு திசு உருவாக்கத்திற்கும் காரணமாக உள்ளது.  
அண்டகங்கள் பெண் இனப்பெருக்க சுரப்பிகள் ஆகும். இதிலிருந்து பெண் பாலின உயிரணு (கருமுட்டை அல்லது அண்டம் ) மற்றும் பெண் பாலின ஹார்மோன்கள் (ஈஸ்ட்ரோஜன் மற்றும் புரோஜெஸ்டிரோன்) உற்பத்தி செய்யப்படுகின்றன. ஒரு முதிர்ந்த அண்டகத்தில் பல்வேறு நிலைகளில் வளர்ச்சியடைந்துள்ள அதிகப்படியான அண்டங்கள் / கரு முட்டைகள் காணப்படுகின்றன. ஒவ்வொரு மாதமும் ஒரே ஒரு கருமுட்டையானது முதிரச்சியடைகி்றது. ஒரு முதிரந்த கருமுட்டை ஏதாவது ஒரு அண்டகத்திலிருந்து ஒவ்வொரு 28 நாட்கள் இடைவெளியில் (மாதவி்டாய் சுழற்சி) வெளியி்டப்படுகி்றது. இவ்வோறு கருமுட்டையானது அண்டகத்திலிருநது வெளியேறும் செயல் கருமுட்டை வெளிப்படு்தல் (Ovulation) என்று அழைக்கப்படுகி்றது. இதற்கு புரோஜெஸ்டிரோன் காரணம்.
# புரோஜெஸ்டிரோன்

### புரோஜெஸ்டிரோன் மாத்திரைகள்

பின்வரும் நோய்களின் நிலை மற்றும் அறிகுறிகளில், சிகிச்சை, கட்டுப்படுத்தல், தடுப்பு மற்றும் முன்னேற்றம் ஆகியவற்றுக்கு பயன்படுத்தப்படுகிறது:  
- மீண்டும் மீண்டும் கருச்சிதைவு
- கருப்பை இரத்தப்போக்கு
- ஒரு மாதவிடாய் காலம் இல்லாதிருப்பது  
கர்ப்ப காலத்தில் கருப்பையை உறுதியாக வைக்க உதவுகிறது.  
ஹார்மோன் பயன்பாட்டிற்கென மாத்திரைகளை, ஊசி மருந்துப் பொருட்கள், கருப்பை மருந்துகள் ஆகியவை உண்டு. சில மருந்துப் பொருட்கள் அண்ட அனு வெளியேற்றத்தைத் தடுக்கும். அண்டநாளத்தின் வழியே அண்ட அணு இறங்குதலும் நிறுத்தப்படும். இவை எண்டோமெட்ரியம் எனும் கருப்பை உட்சுவரைத் தடிக்கச் செய்கிறது.
# புரோஜெஸ்டிரோன்

### புரோஜெஸ்டிரோன் உயிரியல்தொகுப்பு:

கொழுப்பில் இருந்து உருவாக்கப்படுகிறது.
# புரோஜெஸ்டிரோன்

### தொகுப்பு புரோஜெஸ்டிரோன் :

1. மெட்ரோக்ஸீ புரோஜெஸ்டிரோன் அசிட்டேட்
1. அல்லைல்எஸ்ட்ரோல்
1. மெகெஸ்ட்ரோல்
1. நோரெத்ஸ்டெரோன்
1. லினெஸ்ட்ரினோல்
1. நோர்கெஸ்டிமேட்
1. டேஸ்கெஸ்டிரோல்
1. கெஸ்டோடீன்
# புரோஜெஸ்டிரோன்

### குறிப்பு:

1. essentials of physiology - sembulingam
1. https://www.tabletwise.com/medicine-ta/progesterone/contraindications
1. https://www.governmentexams.co.in/samacheer-books/
# நம்மின பந்து (1960 தெலுங்குத் திரைப்படம்)

**நம்மின பந்து** (***Nammina Bantu***) அதுர்த்தி சுப்பாராவ் இயக்கத்தில், 1960 ஆண்டு வெளிவந்த இந்தியத் தெலுங்குத் திரைப்படமாகும். அக்கினேனி நாகேஸ்வர ராவ், சாவித்ரி மற்றும் பலர் நடித்துள்ளனர். யர்லகட்ட வெங்கண்ணா சௌத்திரி தயாரிப்பில், எஸ். ராஜேஸ்வர ராவ் மற்றும் மாஸ்டர் வேணு இசை அமைப்பில், 7 ஜனவரி 1960 ஆம் தேதி வெளிவந்தது. இப்படம் தமிழில் *பாட்டாளியின் வெற்றி* என்ற பெயரில் மறுஆக்கம் செய்யப்பட்டது. சிறந்த தெலுங்கு படத்திற்கான தேசிய விருதை இப்படம் பெற்றது குறிப்பிடத்தக்கது.
# நம்மின பந்து (1960 தெலுங்குத் திரைப்படம்)

## நடிகர்கள்

அக்கினேனி நாகேஸ்வர ராவ், சாவித்ரி, எஸ். வி. ரங்கா ராவ், கும்மடி, ரேலங்கி, சடலவட, ஹேமலதா, கிரிஜா, இ. வி. சரோஜா.
# நம்மின பந்து (1960 தெலுங்குத் திரைப்படம்)

## கதைச்சுருக்கம்

எஜமானர் புஜங்கராவ் (கும்மடி), மாந்தோப்பில் நன்கு சாகுபடி செய்தால் விளைநிலம் தருவதாக வாக்களித்து சந்திரைய்யாவை (எஸ்.வி.ரங்காராவ்) வேலைக்கு அமர்த்துகிறார். வேலை முடிந்த உடன், விளைநிலத்திற்கு பதிலாக தரிசு நிலம் ஒன்றை தருகிறார் புஜங்கராவ். மாட்டுவண்டி போட்டியில், புஜங்கராவ்வின் மாடுகளை ஒட்டிய பிரசாத்தை (அக்கினேனி நாகேஸ்வர ராவ்) வெல்கிறாள் சந்திரைய்யாவின் மகள் லட்சுமி (சாவித்ரி). அந்த போட்டியில் வென்ற பணத்தை வைத்து கிணறு வெட்டுகிறார்கள். அது பிடிக்காத புஜங்கராவ், போட்டியில் வென்ற இரு மாடுகளுக்கும் (ராமுடு மற்றும் லட்சுமணடு) நஞ்சு வைக்க பிரசாத்தை ஏவுகிறார். நஞ்சு வைக்கும் வேலையை செய்ய மறுத்து, சந்திரைய்யாவுடன் இணைந்து, தரிசு நிலத்தில் உதவுகிறான் பிரசாத். புஜங்கராவ்வின் மகளும் உறவினர்களும் சந்திரைய்யாவிற்கு துணையாக நின்றனர். ஆனாலும் சந்திரைய்யாவை வீழ்த்த பல திட்டங்கள் வகுத்தார் புஜங்கராவ். இறுதியில், புஜங்கராவ்விற்கு வெற்றி கிட்டியதா என்பதே மீதிக் கதையாகும்.
# நம்மின பந்து (1960 தெலுங்குத் திரைப்படம்)

## ஒலிப்பதிவு

எஸ். ராஜேஸ்வர ராவ் மற்றும் மாஸ்டர் வேணு இசை அமைத்தனர். கோசராஜு பாடல் வரிகளை எழுதினார்.
# நம்மின பந்து (1960 தெலுங்குத் திரைப்படம்)

## விருதுகள்

- 1959: சிறந்த தெலுங்கு படத்திற்கான குடியரசு தலைவரின் வெள்ளிப் பதக்கம்.
# பொருளாதாரக் குமிழ்

ஒரு பொருளின் உண்மை விலையை விட அதிகமான விலையை ஏற்றி மதிப்பிடும் போது **பொருளாதாரக் குமிழ்** (*Economic bubble*) தோன்றுகிறது.  
பொருளாதாரக் குமிழ் என்னும் நிகழ்வு கி.பி 1600 -இலிருந்து இன்று வரை நடந்து கொண்டு இருக்கின்றது. இதுவே ஐரோப்பாவில் ஏற்பட்ட முதல் குமிழ் என்று கருதப்படுகின்றது.
# பொருளாதாரக் குமிழ்

## குமிழினால் வரும் பின் விளைவுகள்

குமிழ் "வெடிக்கும்" போது, பொருள் வளம் பெருஞ் சேதமடையும். குமிழ் உருவாகப் போவதை முன் கூட்டியே அறிய இயலாது எனப் பெரும்பாலான வல்லுநர்கள் கருதுகின்றனர். குமிழை அழிக்க வைக்கும் முயற்சிகள் பெரும் பிரச்சினைகளில் கொண்டு விட்டு விடும்; அதனால், பொறுமையோடு காத்திருந்து, குமிழ் வெடித்த பிறகு, பொருளாதார சட்ட முறைகளைக் (policy) கொண்டு விளைவுகளைச் சரி செய்ய முடியுமா என்று பார்க்க வேண்டும் என்றும் கருதுகின்றனர்.
# பொருளாதாரக் குமிழ்

## பணம் செலவிடுதலில் உண்டாகும் விளைவுகள்

குமிழ் தோன்றும் போது, சொத்துக்கள் விலை அளவுக்கு மீறி அதிகமாகும். இதனால், அதன் உரிமையாளர்கள் அதிக செல்வம் தங்களிடம் இருப்பதாக எண்ணிக் கொண்டு அதிகமாக செலவும் செய்வார்கள். ஆனால், குமிழ் வெடித்த பிறகு, தங்கள் செல்வம் மிகக் குறைந்து விட்டது போலவும் வருந்துவார்கள். இது போன்ற நிகழ்வுகள் இங்கிலாந்து, ஆஸ்திரேலியா, நியூசிலாந்து, ஸ்பெயின், அமெரிக்கா போன்ற நாடுகளில் நடந்ததை வல்லுநர்கள் சுட்டிக் காட்டுகிறார்கள்.  
அமெரிக்காவில், 1970- இல், பணப் பெருக்கம் மிகுதியான போது, பொருட்களின் விலையில் குமிழ்கள் தோன்ற தொடங்கி விட்டன. இதைக் கட்டுப் படுத்த, நடுவண் வங்கி (Central Bank - Federal Reserve) வட்டியை 14%-உக்கும் மேலாக உயர்த்தியது. குமிழ்கள் வெடித்தன, பொருட்கள் விலைகள் குறைந்தன.
# பொருளாதாரக் குமிழ்

## குமிழ் தோன்ற காரணங்கள்

குமிழ் தோற்றத்திற்கான சரியான காரணங்கள் இன்னும் தெளிவாகத் தெரியவில்லை.சமுதாயத்தின் கலாச்சாரம், பண்பாடு ஆகியன இதற்கு அடிப்படை காரணங்களாக இருக்கலாம் எனக் கருதப் படுகின்றது.
# சாக்ஷி தன்வர்

## தொழில்

1998இல் "ஆல்பெலா சூர் மேலா" என்ற தொலைக்காட்சி நிகழ்ச்சியில் அறிமுகமான பிறகு, "கஹானி கர் கர் கி" என்ற தொலைகாட்சித் தொடரில் பார்வதி அகர்வாலின் பாத்திரத்தில் நடித்ததற்காக தன்வர் புகழ் பெற்றார்.  
டிசம்பர் 2012 ல், அவர் "கோன் பனேகா குரோர்பதி" என்ற நிகழ்ச்சியில் தோற்றமளித்தார். 2016இல் சமூக முரண்பாடுகளுக்கு எதிராக உலக தரம் வாய்ந்த மல்யுத்த வீரர்களாக்க தனது மகள்களைப் பயிற்றுவிக்கும் முன்னாள் மல்யுத்த வீரர் மகாவீர் சிங் போகாட் (ஆமிர் கான் நடிக்க, தன்வர் அவரது மனைவி தயா கவுர் என்ற வேடத்தில் நடித்துள்ளார், சாக்ஷி தன்வர் "டையோகர் கி தாலி"யின் நிகழ்ச்சியில் வருகிறார். இது 2018 பிப்ரவரி 26 ஆம் தேதி அன்று "எபிக்" சேனலில் ஒளிபரப்பப்பட்டது .
# சாக்ஷி தன்வர்

## சொந்த வாழ்க்கை

2018இல், சாக்ஷி தித்யா தன்வர் என்ற ஒன்பது மாதக் குழந்தையை தத்து எடுத்துக் கொண்டுள்ளார்.
# சாக்ஷி தன்வர்

## மரியாதைகள்

2013இல் அவர் இந்தியா டுடே தொலைக்காட்சியின் மிகவும் பிரபலமான திரைக்கதை ஜோடி விருது பெற்றார்.
ஏப்ரல் 2013இல் , ஆர்மேக்ஸ் மீடியா நடத்திய ஒரு கணக்கெடுப்பில், தன்வர் சிறந்த 5 நம்பகமான பிரபலங்களில் ஒருவராக இடம் பெற்றார்.
# வினய் வித்தல் தியோடர்

**வினய் வித்தல் தியோடர்** (*Vinay Vithal Deodhar*) என்பவர் இந்தியானா பல்கலைக்கழகத்தின் இயற்கணிதக் குழுக்கள் மற்றும் பிரதிநிதித்துவக் கோட்பாடு போன்ற கணிதப் பிரிவுகளில் பணிபுரிந்த ஓய்வுபெற்ற பேராசிரியர் ஆவார் . 1948 ஆம் ஆண்டு திசம்பர் மாதம் 3 ஆம் நாள் பிறந்த இவர் 2015 ஆம் ஆண்டு சனவரி 18 அன்று காலமானார். இந்தியாவின் மும்பை இவரது சொந்த ஊராகும் .  
1974 ஆம் ஆண்டு மும்பை பல்கலைக்கழகத்தில் தன்னுடைய முனைவர் பட்டத்தைப் பெற்றார். இந்தியக் கணிதவியலாளர் எம்.எசு. ரகுநாதன் மேற்பார்வையில் இயற்கணித குழுக்களின் பகுத்தறியும் புள்ளி விரிவாக்கங்கள் தொடர்பான ஆய்வு இவரது முனைவர் பட்டத்திற்கான தலைப்பாகும்.  
1975-1977 மற்றும் 1992-1993 ஆம் ஆண்டுகளில் இப்பல்கலைக்கழகத்தின் மேம்பட்ட ஆய்வு நிறுவனத்தில் பார்வையிடும் அறிஞராகவும் பணியாற்றியுள்ளார் .
# சிவ ராமச்சந்திரன் ஆத்ரேயா

**சிவ ராமச்சந்திரன் ஆத்ரேயா** (*Siva Ramachandran Athreya*) என்பவர் புள்ளிவிவர இயற்பியல் மற்றும் இனத்தொகை உயிரியல் பிரிவுகளில் நிபுணத்துவம் கொண்ட ஒரு இந்திய நிகழ்தகவு கோட்பாட்டாளர் ஆவார். இவர் 1971 ஆம் ஆண்டு பிறந்தார். 1998 ஆம் ஆண்டில் வாசிங்டன் பல்கலைக் கழகத்திலிருந்து கிருசைசுதோப் பர்ட்சியின் மேற்பார்வையில் தனது முனைவர் பட்டத்தைப் பெற்றார். இந்தியாவில் வழங்கப்படும் அறிவியல் மற்றும் தொழில்நுட்பத்திற்கான உயர்ந்த அறிவியல் விருதான சாந்தி சுவரூப் பட்நாகர் பரிசு 2012 ஆம் ஆண்டில் கணித விஞ்ஞான பிரிவில் இவருக்கு வழங்கப்பட்டது.
# பழைய உலக மாங்குயில்

**பழைய உலக மாங்குயில்** (*Old World oriole*) பழைய உலகத்தில் இருந்த பேசரின் குடும்பத்தச் சேர்ந்த பறவையினமாகும்.
# பழைய உலக மாங்குயில்

## வகைபிரித்தல் மற்றும் முறைமை

ஓரியோலிடெ குடும்பத்தில், பயோபியஸ், ஃபிங்பேர்ட்ஸ், பிட்டோஹுயிஸ் மற்றும் முற்கால மாங்குயில்களும் அடங்கும். டர்னகீரிடா குடும்பத்தில் இருந்த பயோபியஸ், 2011இல் ஓரியோலிடே குடும்பத்தில் சேர்க்கப்பட்டன. பல வகை மரபணுக்கள் * ஒரியளோஸ் * பிரிவைப் பிரித்தெடுக்க முன்மொழியப்பட்டுள்ளன. உதாரணமாக, ஆப்பிரிக்க கறுப்பு தலைகள் கொண்ட பறவைகள் சில நேரங்களில் தனித்துவமான மரபணு கொண்ட * பார்பியுஸ் * குடும்பம் எனப்படும். ஓரியோலிடெ குடும்பம் நியூ வேர்ல்டு ஓரியோலுடன் தொடர்புடையதல்ல. மாறாக, அவற்றின் ஒத்த அளவு, உணவு, நடத்தை மற்றும் மாறுபட்ட தோற்ற வடிவங்கள் ஆகியவற்றைக் கொண்டிருந்தது. இந்த ஒற்றுமைகள் பரிணாம வளர்ச்சிக்கு ஒரு எடுத்துக்காட்டு ஆகும்.
# பழைய உலக மாங்குயில்

## வகைபிரித்தல் மற்றும் முறைமை

### பரந்தவகை இனங்கள்

"ஓரியோலிடெ" குடும்பத்தில் மூன்று இனங்கள் உள்ளன.  
மரபணு "ஃபிங்பேர்ட்ஸ்" ( 3 இனங்கள்)  
மரபணு "பிடோஹுயிஸ்" - (4 இனங்கள்)  
மரபணு "ஓரியோலஸ்" - (29 இனங்கள்)
# பழைய உலக மாங்குயில்

## வகைபிரித்தல் மற்றும் முறைமை

### அழிந்தவகை இனங்கள்

"ஓரியோலிடெ" குடும்பத்தில் குறைந்தபட்சம் இரண்டு வகை இனங்கள் அழிந்துள்ளன.
- மரபணு "பியோபியோ" - ( 2 இனங்கள்) இதன் அலகு சற்றே வளைந்து, இரையைப் பிடிப்பதற்கு ஏதுவாக உள்ளது.
இதன் இறகுகள் பிரகாசமாகவும், பகட்டாகவும் இருக்கின்றது. ஆண் இனத்தைவிட பெண் இனத்தின் இறகுகள் மந்தமாகவே உள்ளது. ஆஸ்திரேலியன் மாங்குயில்களின் இறகுகள் பெரும்பாலும் தேன்சிட்டு மரபு வழியைச் சார்ந்த "ஃப்ரையாபேர்ட்ஸ்" ஐ ஒத்துள்ளன.
# பழைய உலக மாங்குயில்

## வாழ்விடம்

இவ்வகை பறவையினங்கள் ஆப்பிரிக்கா, ஐரோப்பா, ஆசியா, மற்றும் ஆஸ்திரேலியாவில் பரவலாக காணப்படுகின்றன. மேலும், தட்ப வெப்ப நிலைக்கேற்றவாறு புலம் பெயர்கின்றன.
# பழைய உலக மாங்குயில்

## நடத்தை மற்றும் சூழலியல்

### இனப்பெருக்கம்

மாங்குயில்கள் ஒருதுணை மணம் கொண்டது. பெரும்பாலும் தன் இணையுடன் சேர்ந்து இனப்பெருக்கம் செய்கின்றது. இவை தன் கூடுகளை பெரும்பாலும் 'டிராங்கோ', கீச்சான் மற்றும் "ஃப்ரையாபேர்ட்ஸ்" பறவைகளின் கூடுகளுக்கருகில் அமைக்கின்றன. இவ்வாறு அமைத்து தங்களை தற்காத்துக்கொள்கின்றன. இதன் கூடுகள் மரத்தின் கிளையில் ஆழமான கிண்ணம் போன்ற வடிவத்தில் தொங்கிக்கொண்டிருக்கும். இதில் இரண்டு அல்லது மூன்று முட்டைகள் இடும். ஆனால் அதிக எண்ணிக்கையாக ஆறு முட்டைகள் கணக்கிடப்பட்டிருக்கின்றது.
# பழைய உலக மாங்குயில்

## நடத்தை மற்றும் சூழலியல்

### உணவு

மாங்குயில்கள் திறந்த வனப்பகுதிகளில் உயிர் வாழ்கின்றன. இவற்றின் முக்கிய உணவு பழங்கள், பெர்ரி மற்றும் தேன்.
# கரிஷ்மா தன்னா

**கரிஷ்மா தன்னா** (Karishma Tanna) 1983 டிசம்பர் 21 அன்று பிறந்த ஒரு இந்திய திரைப்பட நடிகை, தொலைக்காட்சி நடிகை மற்றும் விளம்பர நடிகர் ஆவார். "குயின்கி சாஸ் பி கபி பாகு தி" , "நாகர்ஜுனா - ஏக் யோதா" மற்றும் "கயமத் கி ராத்" ஆகியவற்றில் நடித்ததற்காக நன்கு அறியப்பட்டவர், 2014 இல் "பிக் பாஸ்" நிகழ்ச்சியின் போட்டியாளராக கலந்து கொண்டு அதில் இரண்டாமிடத்திலும் வந்துள்ளார். மேலும், "சாரா நாச்கே டிக்கா" (2008), "நாக் பாலியே" (2015) மற்றும் "ஜாலக் டிக்லா ஜா" போன்ற நிகழ்ச்சிகளிலும் கலந்துகொண்டுள்ளார்.  
இவரது பாலிவுட் அறிமுகமான "கிராண்ட் மஸ்தி"க்கு பிறகு, டினா & லோலோ படத்தில் நடித்துள்ளார். அத்துடன் சஞ்சய் தத்தின் வாழ்க்கைத் திரைப்படமான' "சஞ்சூ", என்பதில் ரன்பீர் கபூருக்கு இணையாக நடித்துள்ளார். கலர் தொலைக்காட்சியில் ஒளிபரப்பாகிய ஏக்தா கபூரின் நாகினி 3 தொடரில்"நாகின் ரூகி" என்ற வேடத்தில் நடித்துள்ளார். ஸ்டார் பிளஸ்ஸில் ஒளிபரப்பான "கயாமத் கி ராத்" என்ற தொடரில் கௌரி / வைதேகி என்ற முன்னணி வேடங்களில் நடித்துள்ளார்.
# கரிஷ்மா தன்னா

## சொந்த வாழ்க்கை

தன்னா குஜராத்திய குடும்பத்தில் பிறந்து வளர்ந்துள்ளார். 2014 ஆம் ஆண்டில் நடிகர் உபேன் படேலை தன்னா "பிக் பாஸ்" வீட்டிற்குள் சந்தித்தார், பின்னர் அவர்களுக்குத் திருமணம் நிச்சயிக்கப்பட்டது. பிறகு, 2016 ல், அவர்கள் பிரிந்தனர்.
# கரிஷ்மா தன்னா

## தொழில்

### தொலைக்காட்சி (2000 முதல் தற்போது வரை)

பாலாஜி டெலிபிலிம்ஸாரின் நெடுந்தொடரான "குயின்கி சாஸ் பி கபி பாகு தி" என்ற நிகழ்ச்சியின் மூலம் தனது நடிப்புத் தொழிலை துவங்கினார். அத்தொடரில் (ஜூலை 2000 முதல் 2008 நவம்பர் வரை), இவர் இந்து என்ற கதாபாத்திரத்தில் நடித்தார். பாலாஜி டெலிபிலிம்ஸ் நாடக தயாரிப்பான " கஹி டூ மிலேங்கே" (நவம்பர் 2002 -2003 என்ற தொடரிலும் நடித்துள்ளார்.. "கோய் தில் மெயின் கே" (டிசம்பர் 2003 - பிப்ரவரி 2005) என்ற தொலைக்காட்சித் தொடரில் கிருத்திகா என்ற வேடத்தில் நடித்தார்.  
2010 ஆம் ஆண்டு ஜூலை மாதம் ஒளிபரப்பப்பட்ட ஒரு மாயாஜால தொலைக்காட்சி நிகழ்ச்சியான "இந்தியாவின் மேஜிக் ஸ்டார்" என்பதில் பங்கேற்றார். "பால் வீர்" என்ற குழந்தைகளுக்கான தொலைக்காட்சி நிகழ்ச்சியில் "ராணி பாரி" என்ற பாத்திரத்தில் தோன்றியுள்ளார். செப்டம்பர் 2014 இல் "கலர்" தொலைக்காட்சி நடத்திய பிரபலமான சர்ச்சைக்குரிய "பிக்பாஸ் 8 " நிகழ்ச்சியில் பிரபலமான போட்டியாளராகத் திகழ்ந்த தன்னா, அந்த வீட்டில் 4 மாதங்கள் கழித்து ஒரு இறுதிப் போட்டியாளராகவும் , இரண்டாவது இடத்திலும் வந்தார்.
# கரிஷ்மா தன்னா

## தொழில்

### படங்களில் அறிமுகம் (2005 முதல் தற்போது வரை)

தன்னா "தோஸ்தி: பிரன்ட்ஸ் பாரெவெர்" என்ற பாலிவுட் படத்தில் "நந்தினி தப்பார் "என்ற பாத்திரத்தில் டிசம்பர் 2005இல் அறிமுகமானார். கன்னடத் திரையுலகில் "ஐ ஆம் சாரி மாத் பன்னி பிரீத்சோனா" என்ற படத்தின் மூலம் "சேத்தனா" பெயர் கொண்ட வேடத்தில் அறிமுகமானார். இப்படம் ஜூன் 2011இல் வெளிவந்தது. செப்டம்பர் 2013 இல், "கிராண்ட் மஸ்தி" என்ற ஒரு பாலிவுட் பாலியல் நகைச்சுவைத் திரைப்படத்தில் நடித்துள்ளார்.. இது 2004இல் வெளிவந்த "மஸ்தி" படத்தின் தொடர்ச்சியாகும். மேலும், "ஸ்டேபிரீ", "லைப்பாய்" (சோப்) மற்றும் "நிர்மா" உட்பட பல தொலைக்காட்சி விளம்பரங்களில் தன்னா நடித்துள்ளார்.
# சரகப்பள்ளி

**சரகப்பள்ளி** (Saragapalli) என்பது இந்தியாவின், தமிழ்நாடு மாநிலம், கிருட்டிணகிரி மாவட்டம், தளி ஊராட்சி ஒன்றியத்துக்கு உட்பட்ட ஒரு வருவாய் கிராமம் ஆகும். இந்த ஊரானது சாரகப்பள்ளி ஊராட்சிக்கு உட்டபட்டது.
# சரகப்பள்ளி

## மக்கள் வகைப்பாடு

இந்த ஊரானது மாவட்டத்தின் தலைநகரான கிருஷ்ணகிரியில் இருந்து 66 கிலோமீட்டர் தொலைவிலும், மாநிலத் தலைநகரான சென்னையில் இருந்து 329 கிலோமீட்டர் தொலைவிலும் உள்ளது. 2011 ஆண்டு மக்கள் கணக்கெடுப்பின்படி இக்கிராமத்தில் 709 வீடுகள் உள்ளன. கிராமத்தின் மொத்த மக்கள் தொகையானது 2862 ஆகும். இதில் ஆண்கள் எண்ணிக்கை 1451, பெண்களின் எண்ணிக்கை 1411 என உள்ளது. மக்களின் கல்வியறிவு விகிதமானது 59.8 % என உள்ளது.இது தமிழ்நாட்டின் சராசரி எழுத்தறிவு விகிதமான 80.09 % ஐ விடக்குறைவு ஆகும்.
# சரகப்பள்ளி

## ஊரில் உள்ள கோயில்கள்

- சாரகப்பள்ளி அனுமந்தராய சுவாமி கோயில்
# பிரீத்தி ஜங்யானி

**பிரீத்தி ஜங்யானி** (Preeti Jhangiani) 1980 ஆகஸ்ட் 18 இல் பிறந்த விளம்பர நடிகை மற்றும் திரைப்பட நடிகை ஆவார். அவர் "மொஹப்படின்" (2000) மற்றும் "ஆவரா பாகல் தீவானா" (2002) போன்ற படங்களில் தோன்றியதற்காக அறியப்படுகிறார்.
# பிரீத்தி ஜங்யானி

## சுயசரிதை

பிரீத்தி ஜங்யானி மும்பை சிந்தி குடும்பத்தைச் சேர்ந்தவர் ஆவார்.. இவர் முதலில் ராஜ்ஸ்ரீ புரொடக்சன்ஸ் வெளியிட்ட "யே ஹே பிரேம்" என்ற இசைத் தொகுப்பில் நடிகர் அப்பாஸுடன் நடித்தார், இதில் கோலா கரடியின் உருவம் பயன்படுத்தப்பட்டது மிகப் பெரிய வரவேற்பைப் பெற்றது. அதன் பிறகு, இவர் நிர்மா சந்தன சோப் விளம்பரங்கள் மற்றும் பல்வேறு விளம்பரங்களிலும் தோன்றினார்.  
இவரது முதல் மலையாளத் திரைப்படம் நடிகர் குஞ்சாக்கொ போபனுடன் "மழவில்லு" என்ற திரைப்படத்தின் மூலம் அமைந்தது. மேலும் நடிகர் பவண் கல்யானுடன் "தம்முடு" மற்றும் நடிகர் பாலகிருஷ்ணாவுடன் "நரசிம்மநாயுடு" போன்ற இரு தெலுங்கு மொழிப் திரைப்படங்களிலும் நடித்துள்ளார். "மொஹப்படின்" (2000) என்ற பாலிவுட் திரைப்படத்தின் மூலம் இந்தித் திரையுலகில் அறிமுகமானார். இவரது அடுத்த இந்திப் படம் "ஆவரா பாகல் தீவானா" (2002) ஒரு நகைச்சுவைப் படமாகும். "சஜ்னா வே சஜ்னா" மற்றும் "பிக்கர் பாய் சென்டிமென்டல்" போன்ற பஞ்சாபித் திரைப்படங்களிலும் நடித்துள்ளார்.
அவரது சமீபத்திய வெளியீடான ராஜஸ்தானி திரைப்படம் "டவ்டோ தி சன்லைட்"டிற்காக ராஜஸ்தான் சர்வதேச திரைப்பட விழாவில் இவருக்கு சிறந்த நடிகை விருது கிடைத்தது. மற்றும் ராஜஸ்தான் திரைப்பட விழாவில் சிறந்த நடிகைக்கான சிறப்பு ஜூரி விருதை வென்றது, திரைப்படம் மிகப் பெரிய வெற்றி பெற்றது. சமீபத்தில் அவர் தி புஷ்கர் லாட்ஜில் தோன்றினார். இவர் தனது திருமணம் மற்றும் தாய்மைக்குப் பிறகு திரைப்படத் துறைக்கு மீண்டும் வருவதாக ப்ரீத்தி 2012 ல் குறிப்பிட்டார்.
# பிரீத்தி ஜங்யானி

## சொந்த வாழ்க்கை

இவர் கோபிந்த் ஜங்யானி மற்றும் மேன்கா ஜங்யானி ஆகிய இருவருக்கும் மகளாவார். 2008 மார்ச் மாதம் 23 ஆம் தேதி நடிகர் பர்வீன் தபாஸை திருமணம் செய்து கொண்டார். இவருக்கு 2011 ஏப்ரல் 11 அன்று ஜெய்வீர் என்ற முதல் மகன் பிறந்தான், பின்னர் , 2016 செப்டம்பர் 27 அன்று தேவ் என்ற இரண்டாவது மகன் பிறந்தான். மும்பையில் உள்ள பாந்த்ராவில் அவரது குடும்பத்தினர் வசிக்கின்றனர்.
# ப. சிங்காரம்

**ப. சிங்காரம்** (*P. Singaram*, ஆகத்து 12, 1920 – திசம்பர் 30, 1997), சிவகங்கை மாவட்டத்தைச் சேர்ந்த தமிழ் எழுத்தாளர் ஆவார். இவர் தனது வாழ்வின் பெரும் பகுதியை தென் கிழக்கு ஆசிய நாடுகளான இந்தோனேசியா மற்றும் மலேசியாவில் கழித்தவர். இவர், இரண்டு புதினங்களை மட்டுமே எழுதியிருந்தாலும், மிகச் சிறந்த புதின எழுத்தாளராக அறியப்படுகிறார். இவரின் "புயலிலே ஒரு தோணி" புதினம் எல்லா காலத்துக்கும் ஏற்றவாறு எழுதப்பட்ட புதினம் என்று தமிழ் இலக்கிய அறிஞர்களால் குறிப்பிடப்படுகின்றது.
# ப. சிங்காரம்

## இளமைப்பருவம்

சிங்காரம், தமிழ்நாட்டின் சிவகங்கை மாவட்டத்தைச் சேர்ந்த சிங்கம்புனரியில் கு. பழனிவேல் நாடார் மற்றும் உண்ணாமலை அம்மாளுக்கு, ஆகஸ்டு 12, 1920இல் மூன்றாவது மகனாகப் பிறந்தார். சுப்பிரமணியன் மற்றும் பாஸ்கரன் இவருடைய சகோதரர்கள் ஆவர். இவரது பாட்டனார் குமாரசாமி நாடாருடன் இணைந்து இவரது குடும்பத்தினர் ஆடை வியாபாரம் செய்துள்ளனர்.  
இவர் தனது ஆரம்பக் கல்வியை சிங்கம்புணரி ஆரம்பப் பள்ளியில் படித்தார். மேற்படிப்பிற்காக, மதுரையிலுள்ள செயிண்ட் மேரிஸ் உயர் நிலைப் பள்ளியில் சேர்ந்து படித்தார். இவர் தனது 18வது வயதில் எஸ். கே. சின்னமுத்து பிள்ளையுடன் பணி புரிய இந்தோனேசியாவிலுள்ள மேடானுக்குச் சென்றார். அங்கு திருமணம் செய்து கொண்டார். இவரது 25வது வயதில், இவரின் மனைவி மற்றும் குழந்தை பேறுகாலத்தின் போது இறந்துவிட்டனர். இரண்டாம் உலகப் போருக்குப் பின்னர், மீண்டும் இந்தியா வந்து மதுரையில் வசித்தார்.
# ப. சிங்காரம்

## தாக்கங்கள்

ப. சிங்காரம் தனது 18வது வயதில் மேடானுக்குச் சென்றார். அப்போது உலகம் இரண்டாவது உலகப் போருக்கு ஆயத்தமாகிக் கொண்டிருந்தது. அதனால் கடல்வழி போக்குவரத்து சரியாக நடைபெறவில்லை. இதன் விளைவாக கப்பலில் இருந்து பெறக்கூடிய தமிழ் பத்திரிகைகள் சிங்காரத்திற்கு கிடைக்கவில்லை. பினாங்கு நூலகம் அவருக்கு ஆறுதலை அளித்து, ஹெமிங்வே, டால்ஸ்டாய், பால்க்னர், செக்கோவ் மற்றும் தஸ்தயெவ்ஸ்கியை அறிமுகம் செய்தது.  
ஹெமிங்வேயின் தாக்கம் அவரது இரு படைப்புகளிலும் வெளிப்பட்டது. அவர் ஹெமிங்வேயின் "எ ஃபேர்வெல் டு ஆர்ம்ஸ்" மிகச் சிறந்த படைப்பு என்றும், *அன்னா கரேனினா*, *போரும் அமைதியும்* புதினங்களை விட முக்கியமான அமெரிக்க இலக்கியம் என்று தாம் நம்புவதாக குறிப்பிட்டுள்ளார்.
# ப. சிங்காரம்

## பணிகள்

சிங்காரம் இரண்டு புதினங்கள் மட்டுமே எழுதியுள்ளார், ஏனெனில் இவற்றை வெளியிடுவதற்கு மிகவும் சிரமப்பட்டார். அதனால் அவரால் மேலும் எழுத இயலவில்லை. அவர் எழுத விரும்பியபோது அவரை ஊக்கப்படுத்தவில்லை என்றும், அவர் எழுதிய 2 நாவல்களை வெளியிட்ட பிறகு அவர் ஊக்கத்தை இழந்துவிட்டதாகவும் கூறியுள்ளார். ஏர்னெஸ்ட் ஹெமிங்வேயின் தாக்கம் அவரது நூலில் வெளிப்படுகிறது. மேலும் ஹெமிங்வே தனக்கு மிகவும் பிடித்த எழுத்தாளர் என தனது படைப்புகளில் குறிப்பிட்டிருக்கிறார்.
சிங்காரம், தமிழ் இலக்கியத்தில்புதுமைப்பித்தன் மற்றும் மௌனியின் சிறுகதைகளை இந்தோனேசியா செல்வதற்கு முன்னரே படித்திருந்தார். தற்கால எழுத்தாளர்களைப் பற்றி கேள்வி எழுப்பும்போது, அவர் கருத்துகளில் ஆழமில்லை எனக் குறிப்பிட்டுள்ளார்.
# ப. சிங்காரம்

## பணிகள்

### கடலுக்கு அப்பால்

சிங்காரம், 1950இல் இந்தியா திரும்பியவுடன் "கடலுக்கு அப்பால்" என்கிற புதினத்தை எழுதினார். இதை வெளியிடுவதற்கு இவர் மேற்கொண்ட முயற்சிகள் வீணாயின. இவருடைய நண்பர் மூலமாக இந்தப் புதினம், கலைமகள் பதிப்பகத்திற்கு போட்டிக்காக அனுப்பப்பட்டது. போட்டியில் இந்தப் புதினம் முதல் பரிசை வென்றது. இறுதியில் கலைமகள் பதிப்பகத்தின் வழியாக 1959இல் "கடலுக்கு அப்பால்" புதினத்தை வெளியிட்டார்.
# ப. சிங்காரம்

## பணிகள்

### புயலிலே ஒரு தோணி

புயலிலே ஒரு தோணி புதினத்தை 1962இல் எழுதினார். நண்பரின் கடும் முயற்சியினால் 1972இல் கலைஞன் பதிப்பகம் இதை வெளியிட்டது. நவீன தமிழ் எழுத்தாளர்கள் இந்த நூற்றாண்டின் மிகச் சிறந்த இலக்கியப் படைப்பு என்று இந்தப் புதினத்தை குறிப்பிடுகிறார்கள். இரண்டாம் உலகப் போரின் பின்னணியில், சுமத்திராவில் நடக்கும் கதையை இந்தப் புதினம் எடுத்துரைக்கிறது.  
பல திரைப்பட தயாரிப்பாளர்கள் "புயலிலே ஒரு தோணி" கதையை படமாக எடுக்க விரும்பியுள்ளனர். ஆனால் புத்தகத்தில் வருவது போன்று திரையில் காட்டுவது இயலாது என்கிற காரணத்தால் அதை தவிர்ப்பதாக கூறியுள்ளனர்.
# ப. சிங்காரம்

## இறப்பு

சிங்காரம் 1946இல் இந்தியா திரும்பியவுடன், மீண்டும் இந்தோனேசியா செல்ல திட்டமிட்டார். அது இயலாத காரணத்தால், மதுரையிலுள்ள 'தினத்தந்தி' நாளேடு நிறுவனத்தில் பணி புரிந்து 1987இல் விருப்ப ஓய்வு பெற்றார். அவர் யாருடனும் அதிகமாக நெருங்கிப் பழகவில்லை. 50 வருடங்களாக மதுரையிலுள்ள ஒய். எம். சி. ஏ. விடுதியில் தனியாக வாழ்ந்தார்.  
எழுத்தாளர்கள் எஸ். ராமகிருஷ்ணன், கோணங்கி மற்றும் பலர் அவரைச் சந்தித்து பேசியுள்ளனர். தமிழ் இலக்கியத்தில் அவரின் பங்களிப்பு குறித்து விரிவாக எடுத்துக்கூறி மீண்டும் அவரை எழுதுமாறு கேட்டுக்கொண்டனர். ஆனால் சிங்காரம் அவர்களின் வேண்டுகோளைத் தவிர்த்து தான் எழுதப்போவதில்லை என்று கூறியுள்ளார்.  
1997இல், தனது வருமானங்களை சமூக நல அறக்கட்டளைக்கு வழங்கினார். இவர் அன்றைய சூழலில் அவருடைய சேமிப்பான ஏழரை இலட்சம் ரூபாயை மாணவர்களின் கல்வி வளர்ச்சிக்காக வழங்கினார். அதே வருடத்தில் உடல்நிலை சரியில்லாத காரணத்தினால் திசம்பர் 30, 1997 இல் காலமானார். அவர் இறந்ததைப் பற்றி யாரிடமும் தெரிவிக்கக் கூடாது என்று அவர் கூறியுள்ளார்.
# நெஞ்சிருக்கும் வரை (2006 திரைப்படம்)

***நெஞ்சிருக்கும் வரை*** (*Nenjirukkum Varai*) என்பது 2006 இல் வெளிவந்த தமிழ் திரைப்படம் ஆகும். இதனை எஸ். ஏ. சந்திரசேகர் இயக்கியுள்ளார். இத்திரைப்படத்தில் நரேன் மற்றும் புதுமுகம் பூனம் கவுர் ஆகியோர் முக்கிய வேடங்களில் நடித்தனர். சிறீகாந்து தேவா இசையமைத்திருந்தார்.
# நெஞ்சிருக்கும் வரை (2006 திரைப்படம்)

## நடிகர்கள்

- நரேன் - கணேஷ்
- பூனம் கவுர் - புவனா
- மகாதேவன்
- தலைவாசல் விஜய் - கணேஷ் தந்தை
- கலைராணி - கணேஷ் தாய்
- சஞ்சீவ்
- நாசர்
- லிவிங்ஸ்டன் - காந்தி
- சிறீமன்
- சுப்பாராஜூ
- சார்லி
- ஆர்த்தி
- கஞ்சா கறுப்பு
- ரேகா வேதவியாஸ் (சிறப்புத் தோற்றம்)
- சீமா (சிறப்புத் தோற்றம்)
# ஷில்பா ஷிண்டே

**ஷில்பா ஷிண்டே** (Shilpa Shinde) 1977 ஆகஸ்ட் 28இல் பிறந்த இவர் ஓர் இந்திய நடிகை ஆவார். ஸ்டார் பிளஸ் தொலைக்காட்சி நிகழ்ச்சியில் ஒளிபரப்பான "பாபி" (2002–08) நெடுந்தொடரில் நடித்ததற்காகவும் "ஆன்கூரி பாபி" மற்றும் "பாபி ஜி கர் பர் ஹை" போன்ற தொலைகாட்சித் தொடர்களில் நடித்ததற்காகவும் அறியப்படுகிறார். 2017இல், தொடங்கிய இந்திய ரியாலிட்டி தொலைக்காட்சி நிகழ்ச்சியான "பிக் பாஸ் 11" என்ற நிகழ்ச்சியில் வெற்றி பெற்றார். 2019 பிப்ரவரி 5 அன்று ஷிண்டே இந்திய தேசிய காங்கிரசில் சேர்ந்தார், வரவிருக்கும் மக்களவைத் தேர்தலில் மும்பையில் அவர் போட்டியிடுவார் எனத்தெரிகிறது
# ஷில்பா ஷிண்டே

## தொழில்

1999 இல் ஷிண்டே தொலைக்காட்சியில் அறிமுகமானார். "பாபி" (2002-08) என்ற தொடரில் அவரது பாத்திரத்திற்காக அனைவரது கவனத்தையும் ஈர்த்தார். 2002 ஆம் ஆண்டில் "ஆம்ராபலி" தொடரில் முன்னணி பாத்திரத்தில் நடித்தார், பின்னர், "மிஸ் இந்தியா" (2004) நிகழ்ச்சியில் இன்னொரு பாத்திரத்தில் நடித்தார். ஜனவரி 2004 இல், ஷிண்டே தேசிய தொலைகாட்சியான தூர்தர்ஷனில் "மெஹர்" நிகழ்ச்சியில் "மெஹர்" என்ற பாத்திரத்திலும் , கஹானி ஹக் அர் ஹக்கிகேக் கி" என்ற தலைப்பில் 2006 ஆம் ஆண்டு ஜனவரி மாதம் முன்னணி பாத்திரத்தில் நடித்துள்ளார். ஜீ தொலைக்காட்சித் தொடரான "ரப்பா இஸ்க் ந ஹோவ்" என்பதில் 2006 இறுதி வரை நடித்து வந்தார். பின்னர்,ம் அவர் "பேட்டியான் அப்னி யா பராயா தன்" தொடரில் "வீரா" பாத்திரத்திலும் " ஹரி மிர்ச்சி லால் மிர்ச்சி" என்ற தொடரில் "காயத்திரி"யாகவும் தோன்றியுள்ளார். தாசரி நாராயண ராவின் "சின்னா" மற்றும் சுரேஷ் வர்மாவின் "சிவானி" ஆகிய இரண்டு தெலுங்கு படங்களில் ஷின்டே நடித்துள்ளார்.
# ஷில்பா ஷிண்டே

## தொழில்

### திருப்பம், வெற்றி மற்றும் இடைவெளி (2014-2016)

சாப் தொலைகாட்சியில் கோயல் நாராயணனின் இயக்கத்தில் "சித்தியா கர்" என்ற தொடர் இவருக்கு மிகப் பெரிய வெற்றியை பெற்றுத் தந்தது. ஷிண்டே தனது தனிப்பட்ட வாழ்க்கையில் ஏற்பட்ட சிக்கல்களால் மார்ச் 2013 இல் இந்த நிகழ்ச்சியிலிருந்து விலகினார், அதற்கு மாற்றாக சுபாங்கி ஆத்ரே ஒரு வருடம் நடித்துள்ளார். ஷிண்டே "நான் நிறைய விஷயங்களில் உறுதியாக இருந்தேன், அந்த பாத்திரம் ஒரு சுவாரஸ்யமானது என்று எனக்குத் தெரியும், ஆனால் தயாரிப்பாளர் தனது வாக்குறுதிகளை நிறைவேற்றத் தவறிவிட்டார், நான் என் பாதையில் மிகவும் மகிழ்ச்சியாக இல்லை என்பதால் விலகுகிறேன் எனத் தெரிவித்தார். ஜனவரி 2015 இல், ஷிண்டே "சிட்காம்" என்ற ஒரு புதிய தொலைக்காட்சியில் பாபி ஜி கர் பர் ஹய்" என்ற தொடரில் முன்னணி கதாபாத்திரத்தில் நடித்திருப்பதாகக் கூறப்பட்டது.
# ஷில்பா ஷிண்டே

## தொழில்

### பிக் பாஸ்

அக்டோபர் 2017 ல், ஷிண்டே தொலைக்காட்சிக்குத் திரும்பி, ரியாலிட்டி நிகழ்ச்சியான "பிக் பாஸ் 11" போட்டியில் பங்கேற்றார். ஷிண்டே மற்ற மூன்று போட்டியாளர்களை வென்று 2018 ஜனவரி 14 இல் "பிக் பாஸ் 11" போட்டியில் வெற்றி பெற்றார்.
# ஷில்பா ஷிண்டே

## தொழில்

### இந்தி திரைப்படங்கள் (2018-தற்போது வரை)

2018இல் பிக் பாஸ் நிகழ்ச்சிக்குப் பிறகு, லூலியா வன்டூருடன் "ராதா க்யான் கோரி மேயின் க்யான் காலா" என்ற இந்தித் திரைப்படத்தில் நடித்தார்.
# ஷில்பா ஷிண்டே

## பிற பணிகள்

### இந்திய அரசியலில் நுழைதல் (2019-தற்போது வரை)

பிப்ரவரி 2019 ல், ஷிண்டே இந்திய தேசிய காங்கிரஸில் சஞ்சய் நிரூபம் முன்னிலையில் சேர்ந்தார். அவருக்கு இரண்டு மூத்த சகோதரிகள் மற்றும் தம்பி உள்ளனர். மும்பை கே.சி, கல்லூரியில் ஷிண்டே ஒரு உளவியல் மாணவராக இருந்தார் , ஆனால் அவர் இளங்கலை பட்டம் பெற தவறிவிட்டார். ஷிண்டே சட்டம் படிக்க வேண்டுமென அவரது தந்தை விரும்பினார், ஆனால் அந்த விஷயத்தில் அவருக்கு ஆர்வம் இல்லை.  
2013 ஆம் ஆண்டில் ஆல்சைமர் நோய் காரணமாக அவரது தந்தை இறந்துவிட்டதால் ஷிண்டே மனச்சோர்வடைந்தார். அவருடைய தந்தை நடிப்பை ஒரு தொழிலாகக் கொண்டு இவர் செயல்படுவதை விரும்பவில்லை. ஷிண்டே, "அவர் என்னை நடிக்க வைக்க விரும்பவில்லை, ஆனால் என்னை வலியுறுத்திக் கொண்டிருந்தபோது அவர் எனக்கு ஒரு வருடம் கொடுத்தார், நான் ஒரு நடிகையாக இருந்தேன். கடந்த இரண்டு மாதங்களில் நான் அவருடன் இரவும் பகலும் இருந்தேன், இப்போது அவர் போய்விட்டார்.”. எனக் கூறினார்.
# மனிதன் மாறவில்லை

**மனிதன் மாறவில்லை** (***Manithan Maravillai***) அலூரி சக்ரபாணி இயக்கத்தில், 1962 ஆம் ஆண்டு வெளியான இந்தியத் தமிழ் நகைச்சுவைத் திரைப்படமாகும். ஜெமினி கணேசன், சாவித்திரி, அக்கினேனி நாகேஸ்வர ராவ், ஜமுனா, எஸ். வி. ரங்கராவ் மற்றும் பலர் நடித்துள்ளனர். பி. நாகி ரெட்டி மற்றும் அலூரி சக்ரபாணி தயாரிப்பில், கண்டசாலா இசை அமைப்பில், 8 ஜூன் 1962 ஆம் தேதி வெளியான இந்தத் திரைப்படம் வியாபார ரீதியாக தோல்வி அடைந்தது.
# மனிதன் மாறவில்லை

## நடிகர்கள்

ஜெமினி கணேசன், சாவித்திரி, அக்கினேனி நாகேஸ்வர ராவ், ஜமுனா, எஸ். வி. ரங்கா ராவ், சுந்தரி பாய், கே. சக்ரபாணி, எல். விஜயலட்சுமி, ராஜா, லட்சுமி பிரபா, ராஜகாந்தம், ராமச்சந்திரன், நாகேஷ், செருகளத்தூர் சாமா.
# மனிதன் மாறவில்லை

## கதைச்சுருக்கம்

கணவரை இழந்த சுப்பம்மா (சுந்தரி பாய்), தன் மகள் சரோஜா (ஜமுனா), மகன் பிரபாகர் (ராஜா) மற்றும் மூத்த தாரத்து மகள் லட்சுமி (சாவித்ரி), ஆகியோருடன் வசதியாக வாழ்ந்து வருகிறார். லட்சுமியை வேலையாள் போலவே நடத்துகிறார் சுப்பம்மா. சிதம்பரனாரின் இரு மகன்களில் ஒருவரை சரோஜாவுக்கு மணமுடிக்க விரும்புகிறார் சுப்பம்மா. அவரின் தம்பி குப்புசாமி, சிறையில் இருக்கும் தன் மகன் பூபதியுடன் சரோஜாவை மணமுடிக்க விரும்பினார்.  
சுப்பம்மாவிற்கு பாடம் புகட்ட முடிவுசெய்து, சிதம்பரனாரும் இருமகன்களும் சேர்ந்து நாடகமாடி, மூத்த மகன் பஞ்சாச்சரம் (ஜெமினி கணேசன்) லக்ஷ்மியை மணக்கிறான்.  
சரோஜாவை பிரபாகருக்கு திருமணம் செய்ய ஆசை படுகிறார் சுப்பம்மா. ஆனால் பிரபாகரன் பத்மாவை விரும்புகிறான். பின்னர், பிரபாகர் குடிக்கு அடிமையானவன் என்பது தெரியவர பிரச்சனைகள் அதிகமாயின. இறுதியில், சரோஜாவை யார் திருமணம் செய்தார்? சுப்பம்மா மனம் திருந்தினாரா? போன்ற கேள்விகளுக்கு விடை காணுதலே மீதிக் கதையாகும்.
# மனிதன் மாறவில்லை

## ஒலிப்பதிவு

இப்படத்திற்கு கண்டசாலா இசை அமைத்தார். தஞ்சை என். ராமையா மற்றும் கண்ணதாசன் பாடல் ஆசிரியர்கள் ஆவர்.
# மனிதன் மாறவில்லை

## தயாரிப்பு

தெலுகில் என். டி. ராமராவ் நடித்த வேடத்தில், ஜெமினி கணேசன் நடித்திருந்தார். மார்கஸ் பார்ட்லேய் ஒளிப்பதிவு செய்தார்.
# மனிதன் மாறவில்லை

## வரவேற்பு

திரைக்கதை, இயக்கம், முன்னணி நடிகர்களின் நடிப்பு ஆகியவை நன்கு பாரப்பட்டிருந்தாலும், வியாபார ரீதியாக தோல்வியை தழுவியது.
# திருமணம் (2019 திரைப்படம்)

**திருமணம் சில திருந்தங்களுடன்** (சுருக்கமாக **திருமணம்** எனவும் குறிக்கப்படுகிறது) (***Thirumanam Sila Thiruthangaludan*** also simply known as ***Thirumanam***) என்பது 2019 ஆண்டைய இந்திய தமிழ் குடும்ப காதல் நாடகத் திரைப்படமாகும். இப்படத்தை சேரன் எழுதி இயக்கி, முக்கிய பாத்திரத்தை ஏற்று நடித்துள்ளார். இப்படத்தின் முதன்மைப் பாத்திரங்களை உமாபதி ராமையா, காவியா சுரேஷ், சேரன் தம்பி ராமையா, எம். எசு. பாசுகர், சுகன்யா , மனோபாலா ஆகியோர் ஏற்று நடித்துள்ளனர். இப்படமானது பிரேம்நாத் சிதம்பரத்தின் தயாரிப்பு நிறுவனமான பிரனிஷ் இண்டர் நேசனல் மூலமாக தயாரித்துள்ளது. படத்துக்கு சித்தார்த் விபின் இசையமைத்துள்ளார். ஒளிப்பதிவை ராஜேஷ் யாதவ் மேற்கொண்டுள்ளார்.
# திருமணம் (2019 திரைப்படம்)

## நடிகர்கள்

- உமாபதி ராமையா மகேசாக
- காவியா சுரேஷ் ஆதிராவாக
- தம்பி ராமையா குமரகுருவாக
- சேரன் அறிவுடைநம்பியாக
- சுகன்யா மனோண்மணியாக
- ஜெயப்பிரகாசு விஜயகுமாராக
- மனோபாலா நரசிம்மாச்சாரியாக
- பாலா சரவணன் சரவணனாக
- எம். எசு. பாசுகர் அருணாச்சலமாக
- அனுபமா குமார்
- ஆதிரா பாண்டிலட்சுமி வடிவாம்பாளாக
- வெங்கட் ரங்கநாதன்
# திருமணம் (2019 திரைப்படம்)

## தயாரிப்பு

இந்தப் படத்திற்கான அதிகாரப்பூர்வ அறிவிப்பானது இயக்குநர் சேரனால் 2018 ஆம் ஆண்டில் மணியார் குடும்பம் படத்தின் இசை வெளியீட்டு விழாவில் வெளியிடப்பட்டது. இயக்குநர், நடிகர் தம்பி ராமையாவின் மகனான உமாபதி ராமையாவை இப்படத்தில் நடிக்கவைப்பதாக தனது திட்டத்தையும் சேரன் வெளியிட்டார். *ஜேகே எனும் நண்பனின் வாழ்க்கை* (2015) படத்தை இயக்கியதற்குப் பின்னர் நான்கு ஆண்டுகள் இடைவெளிக்குப் பிறகு சேரனின் இயக்கத்தில் இப்படம் வெளிவந்துள்ளது. இப்படத்தின் பெயரான *திருமணம்* என்பதுடன் அடிச்சேர்க்கையாக *சில திருத்தங்களுடன்* என்ற சொல் இணைக்கப்பட்டுள்ளது. இது இளங் காதலர்களுக்கான திருமண ஏற்பாட்டில் திருமணத்திற்கு பணத்தை சிக்கனமாக செலவழிப்பது தொடர்பாக ஏற்படக்கூடிய மன வருத்தத்தால் திருமணத்தில் ஏற்படும் சிக்கலைக் குறிப்பதாக உள்ளது.
# திருமணம் (2019 திரைப்படம்)

## இசை

இப்படத்துக்கான இசையமைப்பை சித்தார்த் விபின் மேற்கொண்டுள்ளா்.  
- ஆசைய சொல்ல - ஜகதீஷ், பிரியங்கா நாராயணன்
- இறைவா நிய்யே - சரண்யா சீனிவாஸ்
- எத்தனைக் கனவு - அபர்ணா, ஜகதீஷ், சுவாகதா
- வராமலே - ஜகதீஷ்
# திருமணம் (2019 திரைப்படம்)

## வணிகம்

இந்த படத்தின் அதிகாரப்பூர்வ டீசர் 2018 திசம்பர் 12, அன்று வெளியானது. மேலும் அதாகாரப்பூர்வ முன்னோட்டமானது 2018 சனவரி 26 அன்று வெளியானது. படத்தின் தலைப்பையும், சுவரொட்டியையும் 2018 திசம்பர் 12 அன்று நடிகர் விஜய் சேதுபதி வெளியிட்டார்.
# பரதன் (1992 திரைப்படம்)

**பரதன்** (*Bharathan*) 1992 ஆம் ஆண்டு விஜயகாந்த் மற்றும் பானுப்ரியா நடிப்பில், இளையராஜா இசையில், சபாபதி தட்சிணாமூர்த்தி இயக்கத்தில், ஏ. எஸ். இப்ராகிம் ராவுத்தர் தயாரிப்பில் வெளியான தமிழ் திரைப்படம். இப்படம் இந்தியில் *காயல்* என்ற பெயரில் சன்னி தியோல் மற்றும் மீனாட்சி சேஷாத்ரி நடிப்பில் மறுஆக்கம் செய்யப்பட்டது.
# பரதன் (1992 திரைப்படம்)

## கதைச்சுருக்கம்

பரத் (விஜயகாந்த்) சிறையிலிருக்கும் மரணதண்டனைக் கைதி.  
பரத்தின் கடந்த காலம்: பரத் இந்துவைக் (பானுப்ரியா) காதலிக்கிறான். அவனது அண்ணன் ராம்குமார் (எஸ். பி. பாலசுப்பிரமணியம்) மற்றும் அண்ணி ஜானகி (சங்கீதா). பரத் ஒரு அரசுப்பணியில் சேரவேண்டுமென்று ராம்குமார் விரும்புகிறார். ஆனால் பரத் குத்துச்சண்டை வீரராக விரும்புகிறான்.  
திடீரென்று ஒருநாள் ராம்குமார் காணாமல் போகிறார். பரத் அவரை எங்கு தேடியும் கிடைக்கவில்லை. ராம்குமாருக்கு என்னவானது என ராம்குமாரின் வேலைக்காரன் (சந்திரசேகர்) பரத்திடம் கூறுகிறான். தொழிலதிபர் கங்காதரன் (ஆனந்தராஜ்) ராம்குமாருக்கு தொழில்ரீதியாக உதவுகிறான். இதனால் ராம்குமார், கங்காதரனிடம் நன்றியோடு பழகுகிறான். இதை சாதகமாக எடுத்துக்கொள்ளும் கங்காதரன், ராம்குமாரின் நிறுவனத்தை தன் சட்ட விரோத செயல்களுக்கு பயன்படுத்துகிறான். இதைக் காவல்துறைக்குத் தெரிவிக்க முயலும் ராம்குமாரை கங்காதரன் கடத்துகிறான். தன் அண்ணன் இருக்கும் இடமறிந்து அவரை மீட்கச்செல்கிறான் பரத். ஆனால் ராம்குமாரைக் கொன்று அந்தப் பழியை பரத் மீது சுமத்தி அவனை சிறைக்கு அனுப்புகிறான் கங்காதரன். பரத்தின் வழக்கறிஞரான விஸ்வநாதனும் கங்காதரனுடன் இணைந்து அவனுக்கு மரண தண்டனை பெற்றுத்தருகிறார்கள். ஜானகி தற்கொலை செய்துகொள்கிறாள்.  
நிகழ்காலம்: சிறையிலிருந்து தப்பிக்கும் பரத் தனக்கு துரோகம் செய்த வழக்கறிஞர் விஸ்வநாதனைக் கொல்கிறான். கங்காதரனைப் பாதுகாக்க காவல் அதிகாரி ஜான்சன் (நெப்போலியன்) நியமிக்கப்படுகிறார். பரத் நிரபராதி என்ற உண்மை தெரியவருகிறது. எனவே கங்காதரனைக் கொலைசெய்யவிடாமல் தடுத்து பரத்தை நீதிமன்றத்தில் நிரபராதி என்று நிரூபித்து விடுதலை பெற்றுத்தர எண்ணுகிறார். ஆனால் இந்துவைக் கடத்திய கங்காதரனிடமிருந்து அவளை மீட்கும் பரத், கங்காதரனைக் கொன்று பழிதீர்க்கிறான்.
# பரதன் (1992 திரைப்படம்)

## நடிகர்கள்

- விஜயகாந்த் - பரதன்
- பானுப்ரியா - இந்து
- எஸ். பி. பாலசுப்பிரமணியம் - ராம்குமார்
- ஆனந்தராஜ் - கங்காதரன்
- நெப்போலியன் - ஜான்சன்
- சங்கீதா - ஜானகி
- சந்திரசேகர் - ராம்குமாரிடம் வேலைசெய்பவர்
- வாசு விக்ரம் - கைதி
- ஆர். சுந்தர்ராஜன்
- ஸ்ரீவித்யா - லட்சுமி
- பொன்னம்பலம்
- ஸ்ரீஹரி - உத்தம்சிங்
- பிரபுதேவா - சிறப்புத் தோற்றம்
- டிஸ்கோ சாந்தி - பாடலுக்கு நடனம்
# பரதன் (1992 திரைப்படம்)

## இசை

படத்தின் இசையமைப்பாளர் இளையராஜா.  
| 1 | அழகே அமுதே | இளையராஜா | பொன்னடியான் | 4:45 |  |
| --- | --- | --- | --- | --- | --- |
| 2 | நல்வீணை நாதம் | இளையராஜா | பொன்னடியான் | 1:55 |  |
| 3 | போட்டதெல்லாம் | மனோ | வாலி | 5:00 |  |
| 4 | புன்னகையில் மின்சாரம் | இளையராஜா, எஸ். ஜானகி | வாலி | 5:04 |  |
| 5 | வா வாத்தியாரே | சித்ரா | கங்கை அமரன் | 4:49 | } |
# சிம்ம கர்ஜனை

***சிம்ம கர்ஜனை*** (கன்னடம்: ಸಿಂಹ ಘರ್ಜನೆ; English: Roar of the lion) என்பது 1983 இல் வெளிவந்த கன்னடத் திரைப்படம் ஆகும். இதனை எஸ். ஏ. சந்திரசேகர் இயக்கியுள்ளார். ஏ. ஆர். ராஜூ தயாரித்துள்ளார்.  
விஷ்ணு வரதன், விஜயசாந்தி, கல்யாண் குமார் மற்றும் ஊர்வசி ஆகியோர் முக்கிய கதாபாத்திரங்களில் நடித்திருக்கின்றனர். செல்லபில்லா சத்யம் இசையமைத்துள்ளார்.
# சிம்ம கர்ஜனை

## கதாப்பாத்திரம்

- விஷ்ணுவர்தன்
- விஜயசாந்தி
- கல்யாண் குமார்
- ஊர்வசி
- சாரதா
- ஜெய் ஜெகதீஸ்
- தினேஷ்
- எம். எஸ். உமேஷ்
- சங்கர்
- அனுராதா
- ஜெயலட்சுமி
- லீலாவதி கௌரவத்தை தோற்றம்
- சுந்தர் கிருஷ்ணா யுஆர்எஷ் கௌரவத்தை தோற்றம்
- ராஜ் ஆனந்த் கௌரவத்தை தோற்றம்
# நீதியின் மறுபக்கம்

***நீதியின் மறுபக்கம்*** (English: *The other side of justice*) என்பது 1985 தமிழ் அதிரடித் திரைப்படம் ஆகும். இதனை எஸ். ஏ. சந்திரசேகர் இயக்கியுள்ளார். ஷோபா சந்திரசேகர் தயாரித்துள்ளார். இத்திரைப்படத்தில் விஜயகாந்த், ராதிகா சரத்குமார், வடிவுக்கரசி மற்றும் வி. கே. ராமசாமி ஆகியோர் முக்கிய கதாபாத்திரங்களில் நடித்திருக்கின்றனர். இப்படத்திற்கு இளையராஜா இசையமைத்துள்ளார்.
# நீதியின் மறுபக்கம்

## நடிகர்கள்

- விஜயகாந்த்
- ராதிகா சரத்குமார்
- அனுராதா
- வடிவுக்கரசி
- வி. கே. ராமசாமி
- செந்தில்
- ஒய். விஜயா
- செந்தாமரை
- ராதாரவி
- ஜெய்சங்கர்
- வினு சக்ரவர்த்தி
- மேஜர் சுந்தரராஜன்
- எஸ். ஏ. சந்திரசேகர்
# எனக்கு நானே நீதிபதி

***எனக்கு நானே நீதிபதி*** (English: I'm my own judge) என்பது 1986 தமிழ் அதிரடி திரைப்படம் ஆகும். இதனை எஸ். ஏ. சந்திரசேகர் இயக்கியுள்ளார். இதனை விஜயகாந்த், ஜீவிதா, ஜெய்சங்கர் மற்றும் லட்சுமி ஆகியோர் முக்கிய கதாபாத்திரங்களில் நடித்திருக்கின்றனர். இப்படத்திற்கு இளையராஜா இசையமைத்துள்ளார்.
# எனக்கு நானே நீதிபதி

## நடிகர்கள்

- விஜயகாந்த்
- ஜீவிதா
- ஜெய்சங்கர்
- லட்சுமி
- மேஜர் சுந்தரராஜன்
- வினு சக்ரவர்த்தி
- செந்தில்
- அனுராதா
# ராஜதுரை (திரைப்படம்)

***ராஜதுரை*** என்பது 1993 ஆம் ஆண்டு வெளிவந்த தமிழ் அதிரடித் திரைப்படம் ஆகும். எஸ். ஏ. சந்திரசேகர் இதனை இயக்கியுள்ளார்.  
இத்திரைப்படத்தில் விஜயகாந்த், ஜெயசுதா, சிவரஞ்சனி, சுந்தர்ராஜன் ஆகியோர் முக்கியக் கதாபாத்திரங்களில் நடித்திருந்தனர்.
# ராஜதுரை (திரைப்படம்)

## நடிகர்கள்

- விஜயகாந்த் - இராஜதுரை, விஜய் குமார்
- ஜெயசுதா - உமா
- சிவரஞ்சனி - சூர்யா
- ஆர். சுந்திரராஜன்
- ஆனந்த் ராஜ் - மாயாண்டி
- சிறீஹரி
- தளபதி தினேஷ்
- பானுபிரியா
- மேஜர் சுந்தரராஜன்
# ராஜதுரை (திரைப்படம்)

## பாடல்கள்

இத்திரைப்படத்திற்கு தேவா இசையமைத்திருந்தார்.  
| "ஊசி மலக்காடு" | எஸ். ஜானகி, மனோ | வாலி | 05:09 |  |
| --- | --- | --- | --- | --- |
| "முத்து முத்து ஆனி முத்து (மகிழ்ச்சி)" | மனோ, சித்ரா | புலமைப்பித்தன் | 05:08 |  |
| "முத்து முத்து ஆனி முத்து" (சோகம்) | கே. எஸ். சித்ரா | 01:11 |  |  |
| "பிள்ளைக்கொரு தகப்பனுண்டு" | எஸ். பி. பாலசுப்பிரமணியம் | வாலி | 04:59 |  |
| "காடு வரை" | தேவா | ஆர். வி. உதயகுமார் | 00:35 |  |
| "ஒரு சந்தன மேனியில்" | எஸ். ஜானகி, மனோ | 04:56 |  |  |
| "இராதா ஹே இராதா" | எஸ். பி. பாலசுப்பிரமணியம், எஸ். ஜானகி | கங்கை அமரன் | 05:49 | } |
# சையிது முகமது அண்ணாவியார்

**சையிது முகமது அண்ணாவியார்** என்பவர் 18ஆம் நூற்றாண்டில் வாழ்ந்த தமிழ்ப் புலவராவார். அண்ணாவியார் மதுரையில் செய்கு மீரான் லெப்பை என்வருக்கு மகனாக பிறந்தவர்.
# சையிது முகமது அண்ணாவியார்

## வரலாறு

சையிது முகமது தன் இளம் வயதிலேயே பெற்றோரை இழந்தார். இதனால் மதுரையை விட்டு மதுக்கூர் என்னும் ஊருக்கு வந்து சேர்ந்தார். அ்வ்வூரில் இருந்த முசுலீம்களின் ஆதரவில் திருக்குர்ஆனையும், பல சமய நூல்களையும் கற்றார். தமிழை நன்கு கற்கவேண்டி மதுக்கூரையடுத்த மூத்தக் குறிச்சி என்னும் சிற்றூரில் திண்ணைப் பள்ளிக்கூடம் வைத்திருந்த வாணிய செட்டியார் ஒருவரிடம் கல்வி கற்றார். பின்னர் நாகூர் சென்ற சையிது முகமது, அங்கு இருந்த வழுத்தூர் ஷெய்க் வகாபுத்த்தீன் சாகிபு என்பவரின் நன்பரானார். அவர் சொல்லைக் கேட்டு தனது சடாமுடியை களைந்து அவரிடம் தீட்சைப் பெற்று அவரை ஆண்ம குருவாக ஏற்றுக் கொண்டார். பின்னர ஐயம்பேட்டை வந்த சையிது முகமது அங்கு பள்ளிக்கூடம் வைத்து பல மாணவர்களுக்கு கற்பித்து அதனால் அண்ணாவியார் எனப் பெயர் பெற்றார். அதாராம்பட்டினம் முசுலீம்களின் அழைப்பை ஏற்று அங்கு சென்று வாழ்ந்தார்.
# சையிது முகமது அண்ணாவியார்

## இலக்கியப் பணிகள்

சையிது முகமது அண்ணாவியார் கி.பி. 1717இல் *அலிநாமா* என்ற காவியத்தை இயற்றி, அரங்கேற்றம் செய்தார். மேலும் இவர் பத்து புராணங்களை பாடியுள்ளார். இவர் பாடிய நூல்களில் குறிப்பிடத்தக்கது *சாந்தாதியசவமகம்* என்பதாகும். இது மகாபாரதத்து அசுவமேத பர்வதத்தைப் பொருளாகக் கொண்டது. இத நாலாயிரம் செய்யுட்களைக் கொண்டது. இவரின் இந்த நூல் உள்ள 1370 செய்யுளைக் கொண்ட முழுமையற்ற பிரதி ஒன்று உ. வே. சாமிநாதையர் நூலகத்தில் உள்ளது. அது கிடைத்த அளவிலேயே பதிப்பிக்கப்பட்டுள்ளது. மேலும் இவர் *சுப்பிரமணியர் பிரசன்னப் பதிகம்* என்று பதினான்கு செய்யுள்களையும் இயற்றியுள்ளார். இவர் தம் 65ஆம் வயதில் இறந்தார். இவரது உடல் அதிராம்பட்டினத்துப் பள்ளிவாசலின் வடக்குப் பக்கத்தில் அடக்கம் செய்யப்பட்டது.
# பிட்காயின் வரலாறு

**பிட்காயின்** (bitcoin) என்பது ஒரு **குறியாக்க நாணயம்** (cryptocurrency). இது பொதுவில் வழங்கும் டாலர், ரூபாய், யூரோ போன்று காகிதத்தால் செய்யப் பட்டது அல்ல; மாறாக இது கணினியில் இயங்கும் ஒரு மென்பொருள்(software). ஆயினும், வாங்குவது, விற்பது, சேமிப்பது போன்ற அனைத்து செயல்களையும், டாலர், ரூபாய் போன்றவற்றால் செய்வது போலவே, பிட்காயினை வைத்துச் செய்ய இயலும். பொதுவில் வழங்கும் பணம் ஒரு நடுவண் வங்கியால் (central bank) கட்டுப்படுத்தப் பட்டு மேலாண்மை செய்யப் படுகிறது. பிட்காயினுக்கு அது போன்ற மைய அதிகாரி (central authority) என்று ஒன்றும் கிடையாது. பிட்காயின் ஒரு கணினி வலையத்தில் (computer network) செயலாக்கப் பட்டு, அந்த வலையத்தில் உள்ளவர்களே பிட்காயினை மேலாண்மை செய்து கொள்கிறார்கள். பிட்காயினைத் தோற்றுவித்ததாகக் கூறப் படும் **சத்தோசி நகமோட்டோ** (Satoshi Nakamoto), **சைபர்பங்க்** (Cypherpunk) சமூகத்தில் நிலவியிருந்த கருத்துக்களைப் பயன் படுத்தித் தான் இந்த நாணயத்தை உருவாக்கினார் என்று கூறப் படுகின்றது. நாளடைவில் பிட்காயின் விலை பல முறை ஏறியும் இறங்கியும், இப்போது (2019) குறியாக்க நாணயங்களில் மிக இன்றியமையாத ஒன்றாகி, ஒரு சில வணிகக் கடைகளில் இதை மற்ற நாணயங்களைப் போலவே பரிமாற்றத்திற்கு ஏற்றுக்கொள்கின்றனர்.
# பிட்காயின் வரலாறு

## தொடக்கம்

பிட்காயின் தோன்றுவதற்கு முன்பு பல மின்காசு தொழில் நுட்பங்கள் ஏற்கனவே இருந்தன:
- டேவிட் சாம் (David Chaum) உருவாக்கிய ஈ-கேஷ் (ecash).
- ஆதாம் பேக் (Adam Back) உருவாக்கிய ஹேஷ்கேஷ் (hashcash) என்னும் உழைப்புச் சான்று முறை. இது கணினி வலைத்தளங்களில் வரும் வீண் செய்திகளைக் (spam) கட்டுப் படுத்தும் செயல்முறை.
- வெய் டாய் (Wei Dai) உருவாக்கிய பி-மனி (b-money)
- ஆல் பின்னி (Hal Finney) உருவாக்கிய மீண்டும் பயன்படும் உழைப்புச் சான்று (RPOW - reusable proof-of-work)
# பிட்காயின் வரலாறு

## பிட்காயின் தோற்றம்

### 2012

- இந்த ஆண்டு சிபிஎஸ் (CBS) போன்ற தொலைக்காட்சி நிகழ்ச்சிகளில் பிட்காயினைப் பற்றி காட்சிகள் காட்டப் பட்டன.
- கேவின் ஆண்டர்சன் (Gavin Andresen) , ஜோன் மட்டோனிஸ் (Jon Matonis), பேட்ரிக் மர்க் (Patrick Murck), சார்லி ஷ்ரம் (Charlie Shrem) பீட்டர் வெஸ்ஸீன் (Peter Vessene) ஆகிய ஆர்வலர்கள் சேர்ந்து பிட்காயின் நிறுவனம் (Bitcoin Foundation) என்று ஒன்றை எழுப்பினர். இது அந் நாணயத்தின் வளர்ச்சி, வரையறை செய்தல், காப்பு, மேம்படுத்துதல் ஆகியனவற்றில் கவனம் செலுத்தியது.
- பிட்காயின் பரிமாற்றச் சேவையான பிட்பே ( BitPay), தன்னிடம் பதிவு செய்துள்ள 1000 வணிகர்கள் பிட்காயினை ஏற்றுக் கொண்டு இருப்பதாகக் கூறியது.
- வேர்ட்பிரசு ( WordPress) பிட்காயினை ஏற்பதாக அறிவித்தது.
# பிட்காயின் வரலாறு

## பிட்காயின் தோற்றம்

### 2013

- இந்த ஆண்டு பிப்ரவரி மாதத்தில் மட்டும் $1 மில்லியன் மதிப்பிலான பிட்காயின்கள், ஒன்று $22 மேனிக்கு, விற்பனையாயின என்று சான் பிரான்சிசுகோவில் உள்ள காசுதளம் (Coinbase) என்ற பிட்காயின் பரிமாற்றக் கூடம் கூறியது.
- இன்டர்நெட் ஆர்கைவ் (Internet Archive) என்ற கணினி மயமாக்கப் பட்ட நூலகம் நன்கொடைகளைப் பிட்காயின்களாக ஏற்றுக் கொள்ளும் என்றும், தன் தொழிலாளர்களுக்குச் சம்பளத்தைப் பிட்காயின்களாகக் கொடுக்க அணியமாக இருப்பதாகவும் தெரிவித்தது.
- மார்ச் மாதம் பிட்காயின் கட்டச்சங்கிலியில் கடுங்கவை தோன்றி, சங்கிலி இரண்டு சங்கிலிகளாகப் பிரிந்தது. ஆறு மணி நேரம் கழித்து இந்த சிக்கலுக்குத் தீர்வு காணப் பட்டது.
- ஆகத்து மாதத்தில் டெக்சாஸ் தென் மாவட்டத்தில் அமெரிக்க ஒன்றிய நீதியரசர், பிட்காயின் ஒரு வகையான பணம் என்று ஏற்றுக் கொண்டார்.
- நவம்பர் மாதத்தில் நிகோசியா பல்கலைக்கழகம் (University of Nicosia), மாணவர்கள் தங்கள் நுழைவுக் கட்டணத்தை பிட்காயினாகக் கட்டலாம் என்று தெரிவித்தது.
- திசம்பர் மாதம் **சீன மக்கள் வங்கி** (People's Bank of China) பிட்காயின் பரிமாற்றங்கள் சீனாவில் செல்லாது என அறிவித்தது.
# பிட்காயின் வரலாறு

## பிட்காயின் தோற்றம்

### 2014

- இந்த ஆண்டு திசம்பர் மாதம் மைக்ரோசாப்ட், எக்ஸ் பாக்ஸ், விண்டோஸ் ஆகியவற்றின் விற்பனையில் பிட்காயினை ஏற்று கொண்டது.
- பிட்காயின் பயனர்கள், ஆர்வலர்களின் நேர்காணல்கள் ஆகியவற்றின் தொகுப்பாக, *உயர்வும், பிட்காயின் வளர்ச்சியும்* (*The Rise and Rise of Bitcoin*) என்ற ஆவணப் படம் வெளியாயிற்று.
# பிட்காயின் வரலாறு

## பிட்காயின் தோற்றம்

### 2015

- இந்த ஆண்டு சனவரி மாதத்தில் காசுத்தளம் (Coinbase) $75 மில்லியன் மதிப்பிலான பிகாயின்களை ஈட்டியது.
- **களவு**: இங்கிலாந்தைச் சேர்ந்த பிட்ஸ்டாம்ப் (Bitstamp) என்ற பணப் பரிமாற்ற குழுமம் தன்னுடைய பிட்காயின் பணப்பைகளில் இருந்து 19,000 பிட்காயின்கள் ($5 மில்லியன்) களவு போய்விட்டன என்று கூறி, தனது குழுமத்தை சனவரி 2016-வரை மூடி வைத்திருந்தது.
# பிட்காயின் வரலாறு

## பிட்காயின் தோற்றம்

### 2016

- இந்த ஆண்டு சனவரியில் குறுக்க எண் வீதம் (hash rate) ஒரு நொடிக்கு 1 இளஞ்சி -ஐத் தாண்டியது.
- மார்ச்சு மாதம் சப்பான் அமைச்சரவை, "பிட்காயினைப் போன்ற குறியாக்க நாணயங்கள் பொதுவாக வழங்கும் நாணயங்களை போன்றவையே," என்று ஏற்றுக் கொண்டது. பிடோபை (Bidorbuy) என்ற தென் ஆப்பிரிக்க இணையதள சந்தை, பொருட்களை வாங்க விற்க பிட்காயினை ஏற்றுக் கொண்டது.
- சூலை மாதம் வெளியான ஒரு ஆய்வுக் கட்டுரையின் படி, நவம்பர் 2013 முதல் பிட்காயின் சந்தை, களவு போன்ற தீய சக்திகளால் நடத்தப் படுவதற்குப் பதிலாக, சட்டப்படி நடக்கும் வணிக சக்திகளால் நடத்துப் படுகின்றது என்று கூறியது.
- **களவு**: ஆகத்து மாதம் பெரிய பரிமாற்றக் கூடமான பிட்பைனக்ஸ் ( Bitfinex) தீநிரலிகளால் தாக்கப் பட்டு (hacked), 120,000 BTC களவாடப் பட்டது.
- இந்த ஆண்டு கல்வி நிலையங்களில் பிட்காயின் பெரிதும் பேசப் பட்டது. **லெட்ஜர்** (Ledger) என்ற ஆய்வு இதழ் தொடங்கப் பட்டது. பிட்காயினைப் பற்றிய ஆய்வுக் கட்டுரைகள் 2009-இல் 83, 2012-இல் 424, 2016-இல் 3580 என வளர்ந்தது.
# பிட்காயின் வரலாறு

## பிட்காயின் தோற்றம்

### 2017

- இந்த ஆண்டு சனவரியில் பிட்காயினை ஏற்றுக் கொள்ளும் கடைகள் முந்தைய ஆண்டை விட 4.6 மடங்கு உயர்ந்து இருக்கிறது என்று சப்பானிய அலைபரப்பு நிலையம் NHK (Japan Broadcasting Corporation) கூறியது.
- சூன் மாதத்தில் யூனிகோடு **10.0** என்ற பதிப்பில், பிட்காயின் U+20BF (₿) என்ற இடத்தில், பணக் குறியாக (**Currency Symbols block)** ஆக்கப்பட்டது.
- சூலை வரை ஒரு கட்டச் சங்கிலியாக இருந்த பிட்காயின், 1 ஆகத்து 2017-இல் இரண்டாகப் பிரிந்தது.
- திசம்பர் 6-இல், மென்பொருள் சந்தையான ஸ்ட்ரீம் (Stream), பிட்காயின் மிக மெதுவாக இயங்குகிறது என்று குறைகூறி, இப் பணத்தை இனி ஏற்றுக்கொள்ள இயலாது என்று கூறி விட்டது.
# பிட்காயின் வரலாறு

## பிட்காயின் தோற்றம்

### 2018

- இந்த ஆண்டு 22 சனவரி-இல் தென் கொரியா, அனைத்து பிட்காயின் வணிகர்களும் தங்கள் அடையாளங்களை (பெயர்,முகவரி, பதிவு செய்தவர்களா இல்லையா என்ற விளக்கங்கள் போன்றவற்றை) வெளியிடவேண்டும் என்று ஒரு சட்டம் கொண்டு வந்தது. இதனால், மறைவில் இருந்து பிட்காயினை வைத்து வணிகம் செய்பவர்கள் இயங்க முடியாமல் போயிற்று.
- 24 சனவரி-இல், பிட்காயினின் தேவை குறைந்துவிட்டது, பரிமாற்றக் கட்டணமும் நேரமும் மிகுதியாகி விட்டது என்ற காரணங்களைக் கூறி, ஸ்ட்ரைப் (Stripe) என்ற மென்பொருள் நிறுவனம் பிட்காயின் பயன்பாட்டை நிறுத்திவிட்டது.
# பிட்காயின் வரலாறு

## பிட்காயின் களவுகள், பணமாற்றக் கூடங்கள் நிறுத்தம் (Theft and exchange shutdowns)

- ஏப்ரல் 2013-இல் வெளியிட்ட குறிப்பு ஒன்று 45% பிட்காயின் பணமாற்றக் கூடங்கள் நிறுத்தப் பட்டு மூடப் படுகின்றன என்று கூறியது.
- 19 சூன் 2012-இல் மவுண்ட் காக்ஸ்-இல் பணிபுரிந்த கணக்குத் தணிக்கையாளரின் கணினியிலிருந்து அத்துமீறி பெரிய அளவில் பிட்காயின்களை ஒருவர் தம் கணக்குக்கு மாற்றிக் கொண்டார். இதனால், இறுதியில் US$8,750,000 அளவுக்கு பாதிப்பு ஏற்பட்டது.
- சூலை 2011-இல், மூன்றாவது மிகப் பெரிய பணமாற்றக் கூடமான பிடோமேட் (Bitomat) நிறுவனத்தைச் சேர்ந்த ஒரு செயல் வினைஞர் (operator) தனது பிட்காயின் பணப்பையைத் "திறக்க" முடியவில்லை என்று கூறினார். அதில் தம் நுகர்வோரின் (customers) 17,000 பிட்காயின்கள் (அப்போது US$220,000) இருந்தன என்றும், அவர்களுக்குப் பணத்தைத் திருப்பிக் கொடுக்க, தன்னுடைய நிறுவன சேவையை விற்க போவதாகவும் தெரிவித்தார்.
- ஆகத்து 2011-இல், மைபிட்காயின் (MyBitcoin) என்ற பிட்காயின் பணமாற்றக் கூடம், தம் கணினியில் ஊடுருவல் (hacking) நடந்தது என்று கூறி, நிறுவனத்தை மூடிவிட்டது. அதில், 78,000 பிட்காயின்கள் (அப்போது US$800,000) மறைந்த இடம் தெரியவில்லை.
- ஆகத்து 2012-இல், பிட்காயினிக்கா ( Bitcoinica) என்ற பிட்காயின் வணிக நிறுவனம் இருமுறைகள் ஊடுருவப் பட்டன. US$460,000 இழப்பீடு செய்யும் படி இதன் மீது வழக்கு தொடரப் பட்டது. இந்த நிறுவனம் தம் நுகர்வோர்களுக்கு வேண்டிய பாதுகாப்பு கொடுக்கவில்லை என்பது கூறப்பட்ட குறையாகும்.
- ஆகத்து 2016-இல், ஆங்காங் (Hong Kong) நகரத்தில் இருந்த பிட்பினிக்ஸ் (Bitfinex) என்ற பிட்காயின் நிறுவனத்தில் இருந்து "கள்வர்கள்" US$72 மில்லியனைத் திருடிச் சென்றனர்.
- திசம்பர் 2017-இல், நைஸ்ஹேஷ் (NiceHash) என்ற நிறுவனம் 4700 பிட்காயின்களை (US$80 மில்லியன்) "கள்வர்களி"டத்தில் இழந்தது.
- 19 திசம்பர் 2017-இல், தென் கொரியாவைச் சேர்ந்த யாபியன் (Yapian) என்ற நிறுவனம், எட்டு மாதங்களில் இரண்டு முறை "களவாடப் பட்டு", தன்னைப் பணமற்ற கடனாளியாக (bankrupt) விண்ணப்பித்துக் கொண்டது.
# பிட்காயின் வரலாறு

## கட்டச்சங்கிலியில் தவறான தரவுகள்

பிட்காயின் கட்டச்சங்கிலியை ஒரு சிலர் ஊடுருவித் "தாக்கி", அதில் உள்ள கட்டங்களில் தாறுமாறான தரவுகளை இட்டுச் செல்கின்றனர் என்று கண்டுபிடிக்கப் பட்டது. 2018-இல், ஆச்சென், கோயெத் பல்கலைக் கழக ஆய்வாளர்கள் ( RWTH Aachen University and Goethe University) 1600 கோப்புகள் (files) அனுமதி இன்றி பிட்காயின் கட்டச்சங்கிலியில் இணைக்கப் பட்டிருந்தன என்று கண்டறிந்தனர். அதில் 59 கோப்புகளில் குழந்தைகளைப் பற்றி தவறாகச் சித்தரிக்க பட்டும், சொல்லக் கூடாத அரசியல் கருத்துக்களும் இருந்தன என்று கூறினர். எடுத்துக் காட்டாக, அதில் பாலியல் தொடர்பான பல தரவுகள் இருந்தன என்றனர்.  
"கட்டச்சங்கிலியின் கட்டமைப்பில் தீநிரல்களைப் (malware) புகுத்தி, அதை அதில் நிலைத்து நிற்கவைப்பதற்கான வாய்ப்புக்கள் உள்ளன, அதை தடுப்பதற்கான வழிமுறை எதுவும் தற்போது இல்லை," என்ற எச்சரிக்கையை 2015-இல் இன்டர்போல் (International Criminal Police Organization ICPO-INTERPOL) வெளியிட்டுள்ளது.  
உருவ அழிப்பு
# சிறீ கிருஷ்ணா ஆதித்யா கலை அறிவியல் கல்லூரி

**சிறீ கிருஷ்ணா ஆதித்யா கலை அறிவியல் கல்லூரி** (*Sri Krishna Adithya College of Arts and Science*) என்பது தமிழ்நாட்டில் கோயம்புத்தூர் மாவட்டத்தில் செயற்பட்டுவரும் தனியார் கலை அறிவியல் கல்லூரியாகும். இக்கல்லூரி பாரதியார் பல்கலைக்கழகத்தின் இணைவு பெற்றதாகும். இக்கல்லூரியானது 2015ஆம் ஆண்டில் சிறீ கிருஷ்ணா கல்வி அறக்கட்டளையால் தொடங்கப்பட்டது. இக்கல்லூரியில் 2019 ஆண்டு காலகட்டத்தில் 3,000க்கும் மேற்பட்ட மாணவர்கள் பயின்றுவருகின்றனர்.
# சிறீ கிருஷ்ணா ஆதித்யா கலை அறிவியல் கல்லூரி

## பாடப்பிரிவுகள்

இக்கல்லூரியில் 2019 ஆண்டில் இளநிலை வணிகவியல் சார்ந்த ஒன்பது பாடப்பிரிவுகளும், கணினி அறிவியல் சார்ந்த நான்கு துறைகளும், இளநிலை படிப்பில் உளவியல், ஆங்கில இலக்கியம், கணிதவியல் ஆகிய பாடப்பிரிவுகளும் தொடங்கப்பட்டன.
# சிறீ கிருஷ்ணா ஆதித்யா கலை அறிவியல் கல்லூரி

## இதனையும் காண்க

- கோயம்புத்தூர் மாவட்டத்திலுள்ள கல்வி நிலையங்கள்